VEGA præsenterer

**Ankerstjernes ærlige popsange i VEGA**

*Lørdag d. 14. marts fylder popsmeden Ankerstjerne Lille VEGA med hans kæmpe hits og materiale fra det nye kommende album,* For os*.*

**Popsange med hitpotentiale og dokumentarisk ærlighed.**

Tre år efter det selvbetitlede debutalbum er Ankerstjerne klar med førstesinglen til sit nye album, *For Os,* sangen ”[Lille Hjerte](http://www.youtube.com/watch?v=0eXsbDeDKjM)” med Shaka Loveless. Albummet udkommer i februar 2015. Singlen har allerede fået massiv airplay i radioerne og ligger flot placeret på hitlisterne.

Om sangen fortæller Ankerstjerne: "*Jeg kan ikke finde ud af at skrive en sang, som ikke er baseret på virkelige hændelser! ”Lille Hjerte” handler om en af mine gode venner, der i en tidlig alder fik at vide, at han skulle være far. Så det er faktisk hans historie bare tilsat mine egne refleksioner over netop dét emne. Sangen handler dybest set om at bryde en negativ spiral og være modig nok til at turde tage ansvar for et nyt liv*".

**Burhan G. som producer**

Ligesom på sit debutalbum, der med hits som "Tag hvad du vil", "[Nattog](http://www.youtube.com/watch?v=Kc3ubjdIkN4)" og "1000 År" solgte guld, producerer Ankerstjerne det kommende album i tæt samarbejde med Burhan G, som også er feature på et enkelt af numrene.

**Anden mest spillede i radioen**

Mens Ankerstjerne ikke har givet meget lyd fra sig som artist de seneste år, har han til gengæld været en meget aktiv og succesfuld sangskriver; sammen med Burhan G har han bl.a. skrevet aktuelle hits som ”Din for evigt”, ”Kalder mig hjem” og ”Karma”. Og sammen med Rasmus Seebach har han skrevet ”Olivia” og ”Øde ø”. Dermed blev han den anden mest spillede komponist i dansk radio i 2013, kun overgået af Thomas Helmig.

Ankerstjerne vandt i november2014 en DMA for Årets Sangskriver sammen med Seebach-brødrene.

**Info om koncerten**
Ankerstjerne (DK)
Lørdag den 14. marts 2015, kl. 21
Lille VEGA, Enghavevej 40, 1674 Kbh. V
140 kr. + gebyr
Forsalget starter senere i dag via vega.dk og Billetnet.